Β4-0200/96

Ψήφισμα σχετικά με τις εξελίξεις στο Ζαΐρ

To Ευρωπαϊκό Κοινοβούλιο,

- υπενθυμίζοντας τα προηγούμενα ψηφίσματά του σχετικά με την κατάσταση στο Ζαΐρ και στην περιοχή των Μεγάλων Λιμνών,

Α. λαμβάνοντας υπόψη ότι η πολιτική και κοινωνικο-οικονομική κατάσταση στο Ζαΐρ εξακολουθεί να επιδεινώνεται δυσχεραίνοντας τις συνθήκες διαβίωσης για τον πληθυσμό της χώρας και ενισχύοντας τις εντάσεις στην περιοχή της Κεντρικής Αφρικής και των Μεγάλων Λιμνών,

Β. λαμβάνοντας υπόψη ότι ο Αρχιεπίσκοπος του Κισανγκάνι, Σεβασμιώτατος Monsengwo, αναγκάσθηκε να παραιτηθεί από το αξίωμά του ως Προέδρου του Ανωτάτου Συμβουλίου της Δημοκρατίας - Μεταβατικού Κοινοβουλίου - επιβαρύνοντας ακόμη περισσότερο την ήδη περίπλοκη κατάσταση και αναχαιτίζοντας έτσι - αν και προσωρινά - την πρόοδο των πολιτικών μεταρρυθμίσεων,

Γ. λαμβάνοντας υπόψη ότι οι μεταρρυθμίσεις αυτές πρέπει να έχουν ως στόχο την επικράτηση της δημοκρατίας και του κράτους δικαίου, δημιουργώντας έτσι τις προϋποθέσεις για πραγματική κοινωνικο-οικονομική ανάπτυξη επ´ ωφελεία όλου του πληθυσμού του Ζαΐρ,

Δ. λαμβάνοντας υπ´ όψη ότι, εφ´ όσον δεν έχουν ακόμη εξασφαλισθεί τέτοιες συνθήκες, οι διεθνείς χορηγοί είναι υποχρεωμένοι να παρέχουν την ενίσχυσή τους μέσω ανεξαρτήτων μη κυβερνητικών οργανώσεων και να απαιτούν τον πλήρη έλεγχο για τις ενισχύσεις που παρέχονται σε κυβερνητικές υπηρεσίες, για να είναι βέβαιοι ότι οι ενισχύσεις αυτές χρησιμοποιούνται προς όφελος του λαού του Ζαΐρ, και όχι για αθέμιτους σκοπούς μέσα στο γενικότερο κλίμα διαφθοράς και προσωπικού πλουτισμού που επικρατεί,

Ε. λαμβάνοντας υπ´ όψη ότι η Ευρωπαϊκή Ένωση και τα κράτη μέλη της πρέπει να έχουν ως στόχο την προώθηση της πολιτικής και κοινωνικο-οικονομικής προόδου στο Ζαΐρ, που θα συμβάλει στην σταθεροποίηση της ειρήνης και της ανάπτυξης στην ευρύτερη περιοχή της Κεντρικής Αφρικής και των Μεγάλων Λιμνών,

1. εκφράζει την αλληλεγγύη του προς το λαό του Ζαΐρ που εξακολουθεί να υποφέρει λόγω της έλλειψης πολιτικής βούλησης για επανένταξη των προσπαθειών προς την υλοποίηση των πολιτικών μεταρρυθμίσεων[semigr ]

2. υπογραμμίζει ότι, εάν δεν πραγματοποιηθούν οι μεταρρυθμίσεις αυτές, η κοινωνικο-οικονομική κατάσταση θα εξακολουθήσει να επιδεινώνεται,

3. είναι πεπεισμένο ότι μόνον με την επικράτηση της δημοκρατίας και του κράτους δικαίου θα εξασφαλισθούν καλύτερες συνθήκες διαβίωσης για όλο τον πληθυσμό του Ζαΐρ[semigr ]

4. ζητεί από τη διεθνή κοινότητα, και ιδιαίτερα από την Ευρωπαϊκή Ένωση και τα κράτη μέλη της να παρέχουν τη βοήθειά τους με τέτοιο τρόπο ώστε η βοήθεια αυτή να συμβάλλει ουσιαστικά στη διαδικασία των πολιτικών αλλαγών, μεταξύ άλλων στη διευκόλυνση της ένταξης πρώην στρατιωτών στο κοινωνικό σύνολο, στην χαλάρωση της γραφειοκρατίας και στην ειρηνική επιστροφή των προσφύγων από τα γειτονικά κράτη στις περιοχές τους[semigr ]

5. καλεί το Συμβούλιο και την Επιτροπή και στο πλαίσιο των σχέσεών τους με τις αρχές του Ζαΐρ, να ασκήσουν κάθε εξουσία που διαθέτουν για να συμβάλουν στην προώθηση των πολιτικών μεταρρυθμίσεων, εκμεταλλευόμενοι όλες τις δυνατές εναλλακτικές λύσεις[semigr ]

6. ζητεί από τη Συνέλευση Ίσης Εκπροσώπησης ΑΚΕ-ΕΕ να εξετάσει τις εξελίξεις στο Ζαΐρ κατά την επόμενη συνεδρίαση της ολομέλειάς της το Μάρτιο του 1996 στο Windhoek, Nαμίμπια[semigr ]

7. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, στη Συνέλευση Ίσης Εκπροσώπησης ΑΚΕ-ΕΟΚ, καθώς και στον Πρόεδρο, τον Πρωθυπουργό και το Κοινοβούλιο του Ζαΐρ.